text: 21-årig anholdt efter mislykket røveri 
  13 april 2011 kl. 06.47
  En ung mand vendte tilbage til den pengeautomat i Horsens, hvor han havde forsøgt et røveri og blev anholdt.
  En forbryder vender altid tilbage til gerningsstedet.
  Sådan lyder en gammel kliché, men en 21-årig mand fortryder uden tvivl, at han natten til onsdag levede op til klichéen.
  Omkring midnat overfaldt han en kvinde, der var ved at hæve penge i en hæveautomat i Jessensgade i Horsens.
  - Han greb fat i kvinden bagfra og forlangte at få de penge, hun havde hævet, fortæller vagtchefen ved Sydøstjyllands Politi.
  Men kvinden ville ikke af med sine penge. Hun gjorde modstand og råbte op, og det endte med at røver og offer løb hver sin vej.
  Overfaldet var dog blevet bemærket, og flere vidner ilede kvinden til hjælp. Et par af dem forfulgte røveren, men måtte opgive at indhente ham.
  Da politiet var nået frem og talte med vidnerne, dukkede den 21-årige pludselig op og blev genkendt. Han forsøgte igen at stikke af, men blev løbet op af betjentene og gik til bekendelse, da han blev anholdt.
  